paragraph_text: Sekundarne djelatnosti se javljaju već u neolitiku. Prva sekundarna djelatnost u povijesti je izrada raznih posuda od gline (lončarstvo). S vremenom se specijaliziraju ljudi koji se bave samo grnčarstvom, te svoje proizvode razmjenjuju s ljudima koji se bave poljoprivredom i stočarstvom, te se time razvija trgovina. U bakreno doba se pojavljuju obrtnici koji izrađuju razne proizvode od bakra, te se time širi sloj ljudi koji se bave sekundarnim djelatnostima. U doba prvih civilizacija (Egipat, Mezopotamija) već postoji sloj obrtnika koji izrađuju razne proizvode. S vremenom se razvija i rudarstvo zbog potrage za potrebnim metalima.